Վաղինակ Ոսկանյան

Վաղինակ Բոգդանի Ոսկանյան (), հայ խորհրդային անասնաբույծ։ Գյուղատնտեսական գիտությունների դոկտոր (1962), պրոֆեսոր (1962), ՀԽՍՀ գիտության վաստակավոր գործիչ (1974)։

Կենսագրություն 
Ավարտել է Երևանի անասնաբուծական-անասնաբուժական ինստիտուտը (1939), որտեղ 1947-1964 թվականներին աշխատել է որպես դոցենտ, պրոֆեսոր, միաժամանակ (1955-1964)՝ ուսումնական և գիտական աշխատանքների գծով տնօրենի տեղակալ։ Հայրենական Մեծ պատերազմի մասնակից։ 1964 թվականից եղել է ՀԽՍՀ անասնաբուծության և անասնաբուժության (այժմ՝ Անասնաբուծության և անասնաբուժության գիտական կենտրոն) ԳՀԻ-ի տնօրեն, գենետիկայի և բուծման բաժնի վարիչ։ Գիտական աշխատանքները վերաբերում են տեղական և խառնացեղ տավարի կոնստիտուցիայի և մթերատվության, կովկասյան գորշ տավարի ցեղի գենետիկական կոնստիտուցիայի և սելեկցիայի, մատղաշի նպատակադիր, ինտենսիվ աճեցման և բտման, արտադրական տրամախաչման, կաթի և տավարի մսի արտադրության տեխնոլոգիայի ուսումնասիրություններին։ ԽՄԿԿ անդամ 1939 թվականից։

Պարգևներ 
 Հայրենական պատերազմի I աստիճանի շքանշան
 Կարմիր աստղի շքանշան
 Աշխատանքային կարմիր դրոշի շքանշան
 «Պատվո նշան» շքանշան

Երկեր 
 Հայաստանի խառնացեղ տավարի կոնստիտուցիան և մթերատվությունը, Երևան, 1964։ 
 Տավարի մսացու մատղաշի աճեցումը և բտումը, 1966։
 Լոռվա տոհմաբուծարանը 50 տարում, 1974։

Ծանոթագրություններ 

Հայ անասնաբույծներ
Գյուղատնտեսական գիտությունների դոկտորներ
Հայ պրոֆեսորներ